മെഡിക്കല് കോഴ്സുകളില് പിന്നാക്ക സംവരണത്തിനായി ബി.ഡി.ജെ.എസ്. പ്രക്ഷോഭത്തിന് ചേര്ത്തല: മെഡിക്കല് ബിരുദാനന്തര ബിരുദ കോഴ്സുകളില് പിന്നാക്ക വിഭാഗങ്ങള്ക്ക് അര്ഹമായ സംവരണം നേടിയെടുക്കാന് പ്രക്ഷോഭം സംഘടിപ്പിക്കുമെന്ന് ബി.ഡി.ജെ.എസ്. സംസ്ഥാന പ്രസിഡന്റ് തുഷാര് വെള്ളാപ്പള്ളി. കോഴ്സുകളില് പിന്നാക്ക വിഭാഗങ്ങള്ക്ക് ഒന്പത് ശതമാനം സംവരണമാണുള്ളത്. മെഡിക്കല് ബിരുദാനന്തര ബിരുദ കോഴ്സുകളില് സംവരണതോത് ഉയര്ത്താനാവില്ലെന്ന് ഈ മാസം രണ്ടിന് ആരോഗ്യ വകുപ്പ് പ്രിന്സിപ്പല് സെക്രട്ടറി ഉത്തരവ് പുറപ്പെടുവിച്ചത് വഞ്ചനയാണ്. മെഡിക്കല് എഡ്യുക്കേഷന് ഡയറക്ടറുടെ ഏകപക്ഷീയവും യുക്തിരഹിതവുമായ ശിപാര്ശ അംഗീകരിക്കുന്ന ആരോഗ്യ വകുപ്പ് പ്രിന്സിപ്പല് സെക്രട്ടറിയുടെ ഉത്തരവില് വിചിത്ര ന്യായങ്ങളാണ് ഉന്നയിക്കുന്നതെന്നും പത്ത് ശതമാനം മുന്നാക്ക സംവരണം അനുവദിക്കപ്പെട്ട സാഹചര്യത്തില് പിന്നാക്ക സമുദായങ്ങള്ക്ക് നല്കാന് സീറ്റില്ലെന്ന് പറയുന്നത് ഭരണഘടനാ വിരുദ്ധമാണെന്നും അദ്ദേഹം പറഞ്ഞു.മുന്നാക്ക സംവരണം പിന്നാക്ക സമുദായങ്ങള്ക്കുള്ള വിഹിതത്തില് ഉള്പ്പെടുത്തരുതെന്ന് ഭരണഘടനാ ഭേദഗതിയിലും സുപ്രീം കോടതി വിധിയിലും വ്യക്തമാക്കിയിട്ടുണ്ട്. മെഡിക്കല് ബിരുദാനന്തര ബിരുദ കോഴ്സുകളിലെ അഖിലേന്ത്യക്വാട്ടയില് 27 ശതമാനം സംവരണം അനുവദിച്ച് കേന്ദ്ര സര്ക്കാര് ഉത്തരവ് ഇറക്കിയിരുന്നു. മെഡിക്കല് ബിരുദ കോഴ്സുകളില് പിന്നാക്കക്കാര്ക്ക് നിലവില് 30 ശതമാനം സംവരണം ലഭ്യമാണ്. ബിരുദാനന്തര ബിരുദ കോഴ്സുകളില് ഈ തോതില് സംവരണം അനുവദിക്കണമെന്ന് ആവശ്യപ്പെട്ട് മെഡിക്കല് വിദ്യാഭ്യാസ ഡയറക്ട്രേറ്റിന് മുന്നില് പ്രതിഷേധ സമരം നടത്തുമെന്നും തുഷാര് പറഞ്ഞു.